Sp-topp raser etter EU-besøk i Norge: – Uhørt
Norge kan ikke vente med å ta inn den omstridte fjerde energimarkedspakken uten at det får konsekvenser, sier EU-kommissæren for energi, Kadri Simson, til NRK torsdag. Hun er på besøk i Norge og tas imot av klima- og miljøminister Andreas Bjelland Eriksen (Ap) i torsdagens Dagsrevy-sending. De to flyr i helikopter og kikker på norske vannmagasiner. Under besøket gjør Kadri Simson det klart at hun mener det haster å innføre den fjerde energimarkedspakken. Hun mener også flere utenlandskabler må bygges på sikt. – Å være en del av EUs indre marked, og for å sikre at det fordelaktige samarbeidet vil vare, vil det være noen skritt Norge må ta. Det betyr at lovgivningen må være i samsvar med norske regler, og man må bli ferdig, slik man ble enige om i 2018, sier hun til kanalen. På spørsmål om når Norge må slutte seg til, sier hun at det riktige svaret er «akkurat nå». – Det har vært en betydelig forsinkelse, og det kan gi noen konsekvenser, sier Simson. – Trusler Senterpartiet-topp Marit Arnstad er sjokkert over innslaget. – Jeg synes det er ganske uhørt at EUs kommissær inspiserer våre vannmagasin og nærmest kommer med trusler. Norge er ikke medlem av EU, og Norge har full råderett over våre kraftressurser. Regjeringen har slått fast at det ikke skal bygges kabler i denne perioden, sier Arnstad til VG. EUs fjerde energimarkedspakke utvider Acers myndighet på en rekke områder og fullfører Norges integrering i EUs energimarked, skriver NTB. EU ønsker selvsagt at Norge skal knytte seg nærmere EU, sier Arnstad. – Og de ønsker seg lagringskapasiteten norsk vannkraft utgjør, men fra Senterpartiets ståsted er det viktig å ta vare på vannkraften som ressurs for norske forbrukere og norsk industri. Sp-politikeren står fast på at det er uaktuelt å innføre de nye reglene. Om helikopterturen til klima- og miljøministeren og EU-kommissæren, sier hun: – Det er bra at han er godt vertskap. Men at hun nærmest sier at vi er nødt til å bygge flere kabler og innføre energimarkedspakken, det synes jeg ikke noe  om. Det er mildt sagt merkverdig at en EU-kommissær kommer til Norge og forteller oss hvordan vi skal drive energipolitikk. Støre-regjeringen samarbeider for tiden med EU om å innføre reglene, men klima- og miljøminister Andreas Bjelland Eriksen (Ap) vil ikke si noe om Norge kommer til å oppdatere regelverket, skriver NRK. – Jeg opplever at det jobbes godt med regelverket som kommer fra EU. Så skal vi alltid vurdere det på en grundig og skikkelig måte hvordan det er i tråd med norske interesser, sier han til statskanalen. Sps Per Martin Sandtrøen har tidligere uttalt at partiet bør gå ut av regjering hvis EUs fjerde energipakke vedtas. Men Arnstad vil ikke svare på om hun er enig. – Vi forutsetter at denne regjeringen ikke kommer til å innføre EUs fjerde energipakke. Det er ikke en aktuell problemstilling fordi den er ikke behandlet i regjering. – Men kan dere sitte i en regjering som innfører EUs fjerde energimarkedspakke? – Det er et hypotetisk spørsmål. – Men dere er ikke helt sikre på hva Arbeiderpartiet, som dere er i regjering med, mener om energipakken? – Det har ikke vært behandlet mellom partiene.
EU-kommissær for energi, Kadri Simson, ber Norge innføre den omstridte fjerde energimarkedspakken og bygge flere utenlandskabler. Senterpartiet-topp, Marit Arnstad, reagerer sterkt på det hun anser som trusler og mener Norge har full råderett over egne kraftressurser. Norge jobber for tiden med EU om å innføre reglene, men klima- og miljøminister Andreas Bjelland Eriksen (AP) vil ikke si om Norge kommer til å oppdatere regelverket.